作者:韓愈
標題:琴操十首：履霜操
內容:（尹吉甫子伯奇無罪，為後母譖而見逐，自傷作。本詞雲：朝履霜兮採晨寒，考不明其心兮信讒言。孤恩別離兮摧肺肝，何辜皇天兮遭斯愆。痛歿不同兮恩有偏，誰能流顧兮知我冤）父兮兒寒，母兮兒饑。兒罪當笞，逐兒何為。兒在中野，以宿以處。四無人聲，誰與兒語。兒寒何衣，兒饑何食。兒行於野，履霜以足。母生眾兒，有母憐之。獨無母憐，兒甯不悲。